Hoërskool Overvaal: Klag gelê oor FB-inskrywing‘n Skermskoot van die inskrywing wat nou op sosiale media versprei word. Die DA in Gauteng het Donderdag ŉ klag van aanhitsing tot geweld teen Aubrey Thamasanqa Mabele, ŉ sosialemediagebruiker, by die Vereeniging-polisiestasie aanhangig gemaak. Dit kom nadat ŉ Facebook-inskrywing onder Mabele se naam gemaak is waarin die gebruiker aandui hy is by Hoërskool Overvaal in Vereeniging met die woorde by: “Please Zuma give us the guns to defend our democracy… ‘one bullet, een Boere kind’ [sic].” ŉ Skermskoot van dié inskrywing is sedertdien wyd op sosiale media versprei. Dady Mollo, die DA se Emfuleni-koukusleier, Isabel Lot, voorsitter van die Emfuleni-kiesafdeling en Elize Aucamp, ŉ DA-raadslid, het die klagtes teen Mabele gelê. In die afgelope twee weke was daar verskeie betogings voor die skool nadat 55 Engelssprekende leerders toelating tot die skool geweier is. Hoërskool Overvaal was vandag vir leerders gesluit nadat honderde betogers ŉ optog by die skool gehou het en ŉ memorandum aan die skool se beheerliggaam oorhandig het. Mollo het gesê aanhitsing tot geweld gegrond op taal kan nie goedgekeur word nie. “Die regte van alle Suid-Afrikaners soos vervat in ons grondwet moet gerespekteer word.” Mollo het gesê die saak is tans op pad na die konstitusionele hof en die reg moet toegelaat word om sy gang te gaan.